
2020 елның февраль аена ТКХ мәсьәләләре турында татарстанлылардан 2 мең 229 мөрәҗәгать кергән, бу үткән елның шушы чорына карата 1 мең 61гә ким. Бүген бу хакта Татарстан Республикасы Хөкүмәте йортында узган республика киңәшмәсендә Татарстан Республикасы төзелеш, архитектура һәм ТКХ министры Фәрит Хәнифов хәбәр итте.

Киңәшмәне республиканың барлык муниципалитетлары белән видеоконференцэлемтә режимында Татарстан Республикасы Президенты Рөстәм Миңнеханов уздырды. Киңәшмәдә Татарстан Республикасы Премьер-министры Алексей Песошин да катнашты.

Министр билгеләп үткәнчә, 2020 елның 2 ае эчендә торак-коммуналь хезмәт күрсәтүләр өчен түләүләрне җыю дәрәҗәсе 94 % тәшкил итә. Уртача җыю күләме (март 2019 - февраль 2020) югары дәрәҗәдә саклана – 98%.

7 муниципаль берәмлектә уртача җыю дәрәҗәсе югары: Казан, Чаллы шәһәрләре, Саба, Менделеевск, Түбән Кама, Чистай һәм Алабуга районнары.

Электрон рәвештә кергән түләүләрне мониторинглау нәтиҗәләре буенча 2020 елның 1 мартына түләүләрнең «электроннар» өлеше – түләүләр суммасыннан 58,3% тәшкил итә, бу үткән елның шушы чорына карата 4,5%ка артык.

Министр тагын күп фатирлы йортларга капремонт буенча республика программасын гамәлгә ашыру турында да сөйләде. 2020 елда Татарстанда 6,5 млн кв.метр мәйданда 1 мең 64 күп фатирлы йортка ремонт каралган. Программада 41 муниципаль берәмлек катнаша (Әлки, Әтнә, Чүпрәле һәм Кайбыч районнарыннан гайре). Финанслау күләме – 6,5 млрд сум.

Фәрит Хәнифов хәбәр иткәнчә, халыкны су белән тәэмин итү программасы буенча 120 объектта эшләр барачак. 220 км суүткәргеч кору, 30 скважина бораулау һәм 35 су җыю манарасы урнаштыру каралган.

«Татарстан Республикасы бюджет учреждениеләрендә казаннарны алмаштыру» программасы буенча 43 районда 113 казанны алмаштыру буенча 65 объект билгеләнгән.

Моннан тыш, «Татарстан Республикасы шәһәрләрендә һәм районнарында индивидуаль җылыту системаларына күчү, блоклы-модульле казаннар урнаштыру» программасы буенча Актаныш, Буа һәм Тукай районнарында 2 муниципаль берәмлектәге 68 күп фатирлы йортта 1 мең 547 фатирны индивидуаль җылыту системасына күчерү планлаштырыла. Проектлар 39%ка әзер. Шулай ук быел программа кысаларында 21 социаль-мәдәни объектта 21 казан урнаштыру һәм 15 км газүткәргеч төзү каралган.

«Татарстан Республикасы торак пунктларында урамнарны яктыртуны торгызу» программасы кысаларында 335 км электр белән тәэмин итү линиясе корылачак, 12 мең 100 яктырткыч алмаштырылачак.
Фәрит Хәнифов: 2020 елның 2 ае эчендә торак-коммуналь хезмәт күрсәтүләр өчен түләүләрне җыю дәрәҗәсе 94% тәшкил итә